**ELŐTERJESZTÉS**

Bonyhád Város Képviselő - testületének 2017. november hó 30. nap

rendes/rendkívüli testületi ülésére

|  |  |
| --- | --- |
| Tárgy: | A gyermekvédelem helyi rendszeréről szóló 4/2016. (II.19.) önkormányzati rendelet módosítása |
| Előterjesztő: | Dr. Puskásné Dr. Szeghy Petra jegyző |
| Előterjesztést készítette: | Réger Balázs hatósági osztályvezető |
| Előterjesztés száma: | 204. sz. |
| Előzetesen tárgyalja: | Humán Bizottság Pénzügyi Ellenőrző és Gazdasági Bizottság |
| Az előterjesztés a jogszabályi feltételeknek megfelel: | Dr. Puskásné Dr. Szeghy Petra jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | dr. Égi Csaba alpolgármester |

**Tisztelt Képviselő-testület!**

**A rendelettervezet általános indokolása:**

Az intézményi gyermekétkeztetés alkalmazása során felmerült a be nem fizetett térítési díjak beszedésének kérdése. Erre vonatkozóan a gyermekek védelméről és a gyámügyi igazgatásról szóló 1997. évi XXXI. törvény 133.§ (1) – (5) szerint az ellátást jogosulatlanul és rosszhiszeműen igénybe vevőt kötelezni kell a pénzbeli ellátás visszafizetésére, természetbeni ellátás esetén a pénzegyenérték megfizetésére, személyes gondoskodást nyújtó ellátás esetén az intézményi térítési díj összegének megfizetésére (a továbbiakban: megtérítés). A folyamatosan nyújtott ellátás megtérítését legfeljebb egy évre visszamenőlegesen lehet elrendelni. Az ellátás megtérítését az eljáró szerv az igénybevétel jogosulatlanságáról való tudomásszerzéstől számított 3 hónapon belül rendelheti el. Nem lehet a megtérítést elrendelni, ha az igénybevételtől, illetve az ellátás megszűnésétől egy év már eltelt. Az eljáró szerv a megtérítést méltányosságból elengedheti, csökkentheti, illetve részletfizetést engedélyezhet, ha a visszafizetésre kötelezett személy családjában az egy főre jutó havi jövedelem összege nem haladja meg az öregségi nyugdíj mindenkori legkisebb összegének kétszeresét. A személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII.29.) Korm. rendelet úgy rendelkezik, hogy az intézmény vezetője ellenőrzi, hogy a megállapított térítési díj befizetése havonként megtörténik-e. Ha a kötelezett a befizetést elmulasztotta, az intézményvezető 15 napos határidő megjelölésével a kötelezettet írásban felhívja az elmaradt térítési díj befizetésére. Ha a határidő eredménytelenül telt el, az intézmény vezetője a kötelezett nevét, lakcímét és a fennálló díjhátralékot nyilvántartásba veszi. A nyilvántartott díjhátralékról az intézmény vezetője negyedévenként tájékoztatja a fenntartót a térítési díj-hátralék behajtása vagy a behajthatatlan hátralék törlése érdekében. A behajtás részletszabályait a Korm. rendelet nem tartalmazza. Az Emberi Erőforrások Minisztériuma az egységes jogalkalmazás és jogbiztonság érdekében kiadott tájékoztatása szerint, a gyermekétkeztetést biztosító önkormányzat rendeletében állapíthatja meg a térítési díj megfizetésének elmaradása esetén alkalmazandó eljárást, ideértve az ellátás megszüntetésének időpontját is. 2017. évben eddig 14 gyermek esetében, 228.715 Ft díjtartozást halmozódott fel.

Erre figyelemmel kerülnek módosításra, illetve kiegészítésre a gyermekvédelem helyi rendszeréről szóló 4/2016. (II.19.) önkormányzati rendeletben az intézményi térítési díjak megfizetésére vonatozó rendelkezések.

**A rendelettervezet részletes indokolása:**

1.§-hoz

A 8.§ (1) bekezdés az intézményi térítési díjjal egészül ki a. A (2) bekezdés a személyi térítési díjak megállapítását pontosítja azzal, hogy a rászorultsági feltételként az öregségi nyugdíjmimimum 150%-át határozza meg, szemben a jelenleg hatályos 80%-nál, figyelemmel a minimálbér jelentős és ezáltal a jövedelmek jelentős emelkedésére. A (3) bekezdéséből törlésre kerül a térítési díjkedvezmény, mivel a (2) bekezdés annak megállapításáról rendelkezik. Az új, (4) bekezdés a térítési díj befizetésének határidejét, illetve a nem igénybe vett étkezések kompenzációját tartalmazza.

2.§-hoz

A Gazdasági Ellátó Szervezet rövidítésének átvezetése, tekintettel arra, hogy az előző, 8.§ (4) bekezdésben a rövidített elnevezés már megfogalmazásra került.

3.§-hoz

Új bekezdéssel egészül ki a rendelet, amelyben a díjfizetés elmaradása esetén alkalmazandó részletszabályok kerültek megfogalmazásra.

4.§-hoz

Hatályba léptető rendelkezések.

**Hatásvizsgálat**

**Bonyhád Város Önkormányzata a gyermekvédelem helyi rendszeréről szóló 4/2016 (II.19.) önkormányzati rendelet módosításához**

|  |
| --- |
| **1. Társadalmi, gazdasági, költségvetési hatásai**  A módosításnak köszönhetően, a fennálló térítési díjtartozások behajtására kerülhet sor. |
| **2. Környezeti és egészségi következményei**  Nem releváns. |

|  |
| --- |
| **3. Adminisztratív terheket befolyásoló hatásai**  A többlet adminisztrációhoz szükséges feltételek biztosítottak. |

|  |
| --- |
| **4. A jogszabály megalkotásának szükségessége, a jogalkotás elmaradásának várható következményei**  A szolgáltató növekvő költségei indokolják a módosítást. A módosítás elmaradása esetén a szolgáltatót veszteség érhetné, amely a hosszútávú ellátásbiztonságra gyakorolna negatív hatást. |

|  |
| --- |
| **5. A jogszabály alkalmazásához szükséges személyi, szervezeti, tárgyi és pénzügyi feltételek**  A személyi, tárgyi és pénzügyi feltételek biztosítottak. |

Bonyhád, 2017. november 13.

Dr. Puskásné Dr. Szeghy Petra  
jegyző

**Bonyhád Város Önkormányzata**

**…../2017. (….) önkormányzati rendelete**

**a gyermekvédelem helyi rendszeréről szóló 4/2016 (II.19.) önkormányzati rendelet módosításáról**

Bonyhád Város Önkormányzati Képviselő-testülete az Alaptörvény 32. cikk (1) bekezdés a) pontjában meghatározott eredeti jogalkotói hatáskörében, a Magyarország helyi önkormányzatairól szóló 2011 évi CLXXXIX. törvény 13.§ 8. pontjában meghatározott feladatkörében eljárva, a gyermekek védelméről és a gyámügyi igazgatásról szóló 1997. évi XXXI. törvény 29.§ (1) bekezdésében kapott felhatalmazás alapján - a Szervezeti és Működési Szabályzatról szóló 5/2015. (III.27.) önkormányzati rendelet 1. melléklet II. (3) pontjában meghatározott feladatkörében eljáró Humán Bizottság és az 1. mellékelt I. (6) pontjában meghatározott feladatkörében eljáró Pénzügyi Ellenőrző és Gazdasági Bizottság véleményének kikérésével - a következőket rendeli el:

1.§ (1) A gyermekvédelem helyi rendszeréről szóló 4/2016 (II.19.) önkormányzati rendelet (továbbiakban: Rendelet) 8.§ (1) bekezdése helyébe a következő rendelkezés lép:

*„8.§ (1) A gyermekek napközbeni ellátását biztosító intézményekben az alapellátások körébe tartozó szolgáltatások közül a bölcsődei gondozásért, az intézményi gyermekétkeztetésért és a gyermeküdültetésért – a Gyvt-ben meghatározott kivételekkel - kell térítési díjat fizetni.”*

(2) A Rendelet 8.§ (2) bekezdése helyébe a következő rendelkezés lép:

*„8.§ (2) Az intézményvezető egyéni rászorultság esetén – kérelemre, a Gyvt. 150.§ (1) – (3) bekezdése alapján - térítési díjkedvezményt állapíthat meg. Rászorult az a gyermek, ahol a családban az egy főre jutó jövedelem nem haladja meg a nyugdíjminimum összegének 150%-át.”*

(3) A Rendelet 8.§ (3) bekezdése helyébe a következő rendelkezés lép:

*„8.§ (3) A térítési díjak mértékét jelen rendelet 1. melléklete tartalmazza.”*

(3) A Rendelet 8.§-a a következő bekezdéssel egészül ki:

*„8.§ (4) Az intézményi térítési díjat tárgyhónap utolsó munkanapjáig kell a Gazdasági Ellátó Szervezet (továbbiakban: GESZ) felé megfizetni. Amennyiben a gyermek a tárgyhónapra eső tanítási napok mindegyikén nem veszi igénybe az étkeztetést, úgy a GESZ a következő hónapban fizetendő térítési díjat az igénybe nem vett étkezések térítési díjával csökkenti.”*

2.§ A Rendelet 9.§ (1) bekezdése helyébe a következő rendelkezés lép:

*„9.§ (1) A személyi térítési díjat az intézményvezető - e rendelet 8.§ (2) és a Gyvt. 151.§ (4) bekezdése alapján - állapítja meg. A személyi térítési díj megállapításáról az intézményvezető haladéktalanul köteles értesíteni a GESZ-t.”*

3.§ A Rendelet a következő 9/A.§-al egészül ki:

*„9/A.§ (1) Amennyiben az intézményi étkezés térítési díj fizetésére kötelezett szülő a térítési díjat a tárgyhónap utolsó munkanapjáig nem fizeti meg, a GESZ - a Gyvt. 133.§ (3) és (4) bekezdésére figyelemmel - 15 napos fizetési határidő kitűzésével elrendelni annak befizetését. A GESZ minden negyedév 5. napjáig értesíti a jegyzőt, a fennálló térítési díjtartozásokról.*

*(2) A GESZ - kérelemre, a Gyvt. 133.§ (5) bekezdése alapján – a fennálló térítési díjtartozást figyelemmel az önkormányzat vagyonáról és vagyongazdálkodásának szabályairól szóló 14/2015. (VI.24.) önkormányzati rendeletben meghatározottakra, méltányosságból csökkentheti, elengedheti vagy legfeljebb tíz havi időtartamra, részletfizetést engedélyezhet.*

*(3) Ha a szülő térítés díjtartozását az (1) vagy (2) pontban meghatározottak szerint nem rendezi, úgy az ellátást a határidő lejártát követő napon meg kell szüntetni. A tartozás behajtásáról a GESZ gondoskodik.*

4.§ E rendelet 2018. január 1-jén lép hatályba. Rendelkezéseit jelen rendelet hatályba lépését megelőző egy évben keletkezett díjtartozások esetében lehet alkalmazni.

Bonyhád, 2017. november 30.

Filóné Ferencz Ibolya Dr. Puskásné Dr. Szeghy Petra  
 polgármester jegyző